U-I-5/02
Natisni
Opravilna št.:
U-I-5/02
Datum odločitve:
18. 4. 2002
Objavljeno:
OdlUS XI, 69
ECLI:
ECLI:SI:USRS:2002:U.I.5.02
Akt:
Pravilnik o pogojih za dobavo in odjem vode iz sistema Rižanskega vodovoda Koper, ki ga je 13. 11. 1992 sprejel Izvršni svet Skupnosti obalnih občin, 15., 17. in 21. čl.
Izrek:
Pobuda za začetek postopka za oceno ustavnosti in zakonitosti 15., 17. in 21. člena Pravilnika o pogojih za dobavo in odjem vode iz sistema Rižanskega vodovoda Koper, ki ga je 13. 11. 1992 sprejel Izvršni svet Skupnosti obalnih občin, se zavrže.
Evidenčni stavek:
Pobudnik pravnega interesa ne izkazuje, zato je Ustavno sodišče njegovo pobudo za oceno ustavnosti izpodbijanih določb Pravilnika zavrglo.
Geslo:
Pravni interes (kot procesna predpostavka ustavnosodnega postopka).
Pravna podlaga:
Zakon o Ustavnem sodišču (ZUstS), 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Obalno združenje potrošnikov, Koper
Datum vloge:
3. 1. 2002
Vrsta odločitve:
sklep
Vrsta rešitve:
zavrženje
Dokument:
US21363
Dokument v PDF obliki:
U-I-5-02.pdf
114 KB
Prenesite datoteko
U-I-5/02-4
18. 4. 2002
S K L E P
Ustavno sodišče je v postopku za preizkus pobude Obalnega združenja potrošnikov, Koper, ki ga zastopa predsednica Marjeta Grm, na seji dne 18. aprila 2002
sklenilo:
Pobuda za začetek postopka za oceno ustavnosti in zakonitosti 15., 17. in 21. člena Pravilnika o pogojih za dobavo in odjem vode iz sistema Rižanskega vodovoda Koper, ki ga je 13. 11. 1992 sprejel Izvršni svet Skupnosti obalnih občin, se zavrže.
Obrazložitev
1. Obalno združenje potrošnikov predlaga presojo v izreku navedenih določb Pravilnika o pogojih za dobavo in odjem vode iz sistema Rižanskega vodovoda Koper, ki ga je 13. 11. 1992 sprejel Izvršni svet Skupnosti obalnih občin (v nadaljevanju Pravilnik). Pobudnik navaja, da se z izpodbijanimi določbami Pravilnika urejajo glavni in pomožni vodomeri v večstanovanjskih hišah ter določa način obračuna vode za posamezno stanovanje. Po prvem odstavku 48. člena Zakona o varstvu potrošnikov (Uradni list RS, št. 20/98 - v nadaljevanju ZVPot) je treba potrošniku ceno obračunati po dejanski dobavi, izkazani na njegovem merilu, zato naj bi bile navedene določbe Pravilnika z njim v nasprotju. Ker pobudnik kot društvo svetuje in pomaga potrošnikom, se je problema lotil sistemsko.
2. Politične stranke, društva, zbornice in združenja imajo pravni interes le za izpodbijanje predpisov, ki neposredno posegajo v njihove pravice, pravne interese ali pravni položaj. Za pobude, ki jih ti subjekti vlagajo v imenu in zaradi interesov svojih članov, njihov pravni interes v smislu 24. člena Zakona o Ustavnem sodišču (Uradni list RS, št. 15/94 - v nadaljevanju ZUstS) ni izkazan (ustaljena praksa Ustavnega sodišča). Pobudnik ne trdi, da bi izpodbijane določbe Pravilnika posegale v njegov pravni položaj kot društva, temveč svoj pravni interes utemeljuje z zatrjevanim poseganjem v interese oziroma pravni položaj članov društva. S tem pa pravnega interesa ne izkazuje, zato je Ustavno sodišče njegovo pobudo za oceno ustavnosti izpodbijanih določb Pravilnika zavrglo.
3. Ustavno sodišče je sprejelo ta sklep na podlagi 25. člena ZUstS in prve alineje 52. člena Poslovnika Ustavnega sodišča Republike Slovenije (Uradni list RS, št. 49/98) v sestavi: predsednica dr. Dragica Wedam-Lukić ter sodnici in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Ciril Ribičič, dr. Mirjam Škrk, Franc Testen in dr. Lojze Ude. Sklep je sprejelo soglasno.
P r e d s e d n i c a
dr. Dragica Wedam-Lukić